**Γλώσσα Β΄ Τάξης**

Παιδάκια μου, σε λίγες μέρες πλησιάζει η **επέτειος της** **25ης Μαρτίου**. Στο τελευταίο μας μάθημα, πριν κλείσουν τα σχολεία, είχαμε μιλήσει γι’ αυτή **τη διπλή γιορτή.** Για να θυμηθείτε **τι γιορτάζουμε εκείνη την ημέρα, μπορείτε να ανοίξετε το τετράδιο Γλώσσας. Εκεί έχουμε κολλήσει ένα κείμενο με τίτλο ΄΄Η διπλή επέτειος της 25ης Μαρτίου΄΄.** Επίσης, είχαμε για άσκηση να συγκεντρώσετε πληροφορίες για έναν ήρωα της Επανάστασης. Είμαι σίγουρη πως κάποιοι από εσάς επέλεξαν τον Θεόδωρο Κολοκοτρώνη… Μάντεψα σωστά;

Σήμερα λοιπόν, αυτός ο ήρωας της Επανάστασης του 1821 θα σας βοηθήσει να κάνετε εξάσκηση στην **ανάγνωση** και στην **αντιγραφή**.

* **Θα διαβάσετε το κείμενο ΄΄ Το μήνυμα του Κολοκοτρώνη΄΄, που βρίσκεται στη σελίδα 21 στο βιβλίο της Γλώσσας.** Το μάθημα αυτό μας μεταφέρει στα χρόνια της Επανάστασης των Ελλήνων κατά των Τούρκων το 1821. Ο Κολοκοτρώνης με τα παλικάρια του πήγαινε να πολεμήσει τους Τούρκους στους Μύλους, μια περιοχή της Πελοποννήσου. Ένα μικρό παιδί, ο Ασημάκης, ακολούθησε τον στρατό του Κολοκοτρώνη, χωρίς να το προσέξει κανείς.

**Πιθανές άγνωστες λέξεις στο κείμενο:**

**στερνός** = τελευταίος

**να ταμπουρωθούνε** = να οχυρωθούν, να κρυφτούν πίσω από κάτι για να μη φαίνονται

**βυζασταρούδι =** το μικρό παιδί που βυζαίνει ακόμα

**ασκέρι =** στρατός

**κιοτής =** δειλός, φοβητσιάρης

**ορέ =** βρε

**Γέρος =** τον Κολοκοτρώνη τον λέμε και **Γέρο του Μοριά**

* **Θα γράψετε 2 φορές στο κόκκινο τετράδιο τα τελευταία λόγια του Κολοκοτρώνη ( τις τρεις τελευταίες γραμμές της σελίδας).**
* **Θα απαντήσετε γραπτά στο τετράδιο Γλώσσας τις παρακάτω ερωτήσεις:**
* Γιατί ακολούθησε ο Ασημάκης τον Κολοκοτρώνη;
* Γιατί ο Κολοκοτρώνης δεν έδωσε ντουφέκι στον Ασημάκη;